CELEX: 32016R0936
Language: sl
Date: 2016-06-08 00:00:00
Title: Izvedbena uredba Komisije (EU) 2016/936 z dne 8. junija 2016 o uvrstitvi določenega blaga v kombinirano nomenklaturo

14.6.2016   
            
            
               SL
            
            
               Uradni list Evropske unije
            
            
               L 155/19
            
         IZVEDBENA UREDBA KOMISIJE (EU) 2016/936
   z dne 8. junija 2016
   o uvrstitvi določenega blaga v kombinirano nomenklaturo
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1) in zlasti členov 57(4) in 58(2) Uredbe,
   ob upoštevanju naslednjega:
   
               (1)
            
            
               Da bi se zagotovila enotna uporaba kombinirane nomenklature, priložene k Uredbi Sveta (EGS) št. 2658/87 (2), je treba sprejeti ukrepe za uvrstitev blaga iz Priloge k tej uredbi.
            
         
               (2)
            
            
               Uredba (EGS) št. 2658/87 določa splošna pravila za razlago kombinirane nomenklature. Ta pravila se uporabljajo tudi za vsako drugo nomenklaturo, ki v celoti ali delno temelji na kombinirani nomenklaturi ali pa uvaja dodatne pododdelke ter se s posebnimi določbami Unije predpiše zaradi uporabe tarifnih in drugih ukrepov v zvezi z blagovno menjavo.
            
         
               (3)
            
            
               Po teh splošnih pravilih se blago iz stolpca 1 razpredelnice iz Priloge uvrsti pod oznako KN v stolpcu 2 na podlagi utemeljitve v stolpcu 3 iste razpredelnice.
            
         
               (4)
            
            
               Primerno je določiti, da se lahko imetnik v skladu s členom 34(9) Uredbe (EU) št. 952/2013 določeno obdobje še naprej sklicuje na zavezujoče tarifne informacije, ki se izdajo za blago, na katero se nanaša ta uredba, in niso v skladu s to uredbo. To obdobje bi moralo biti omejeno na tri mesece.
            
         
               (5)
            
            
               Ukrepi iz te uredbe so v skladu z mnenjem Odbora za carinski zakonik –
            
         SPREJELA NASLEDNJO UREDBO:
   Člen 1
   Blago, opisano v stolpcu 1 razpredelnice iz Priloge, se uvrsti v kombinirano nomenklaturo pod oznako KN iz stolpca 2 iste razpredelnice.
   Člen 2
   V skladu s členom 34(9) Uredbe (EU) št. 952/2013 se je na zavezujoče tarifne informacije, ki niso v skladu s to uredbo, mogoče sklicevati še tri mesece po začetku veljavnosti te uredbe.
   Člen 3
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 8. junija 2016
      
         
            Za Komisijo
         
         
            V imenu predsednika
         
         Stephen QUEST
         
            Generalni direktor za obdavčenje in carinsko unijo
         
      
   
   
      (1)  UL L 269, 10.10.2013, str. 1.
   
      (2)  Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, 7.9.1987, str. 1).
   
      PRILOGA
      
                  Poimenovanje
               
               
                  Uvrstitev (oznaka KN)
               
               
                  Utemeljitev
               
            
                  (1)
               
               
                  (2)
               
               
                  (3)
               
            
                  Proizvod, pripravljen za prodajo na drobno v obliki želatinskih kapsul, pri čemer je ena kapsula sestavljena iz (v mg):
                  
                              —
                           
                           
                              simetikona: 257,5;
                           
                        
                              —
                           
                           
                              želatine, glicerola, dimetikona, titanovega dioksida (E 171), kalijevega sorbata, barvil za hrano E 110 in E 122: pribl. 196.
                           
                        Proizvod blaži bolečine v želodcu in preprečuje napenjanje in vetrove. V skladu z navedbo na etiketi je proizvod namenjen za prehrano ljudi v priporočenem dnevnem odmerku ena do dve kapsuli po vsakem glavnem dnevnem obroku.
               
               
                  3004 90 00 
               
               
                  Uvrstitev opredeljujejo splošni pravili 1 in 6 za razlago kombinirane nomenklature, opomba 1(f) k poglavju 21 ter besedilo oznak KN 3004  in 3004 90 00 .
                  Proizvod ima zaradi vsebnosti simetikona terapevtske lastnosti. Uvrstitev pod tarifno številko 2106  kot živila, ki niso navedena ali zajeta na drugem mestu, je zato izključena (glej opombo 1(f) k poglavju 21).
                  Proizvod je pripravljen za prodajo na drobno v odmerjenih dozah in ima jasno opredeljene profilaktične ali terapevtske lastnosti, npr. pri funkcionalni dispepsiji.
                  Proizvod je zato treba uvrstiti pod oznako KN 3004 90 00  kot zdravilo, pripravljeno v odmerjenih dozah, v oblikah za prodajo na drobno.